Géza Toldi

Géza Toldi (twieled fil-11 ta' Frar 1909 – miet fis-16 ta' Awwissu 1985) kien plejer u kowċ tal-futbol Ungeriż.

 Karriera 

Imwieled bħala Géza Tunigold, hu trabba f'Buda, fid-distrett ta' Nemetvölgy, u beda jilgħab il-futbol ta' età żgħira. L-ewwel lagħab ma' ITE, tim lokali li kien jimmilita fir-raba' diviżjoni tal-kampjonat taż-żgħażagħ u għenhom jirbħu promozzjoni wara oħra sakemm rebħu l-ogħla diviżjoni fl-1928. Il-kumpanija industrijali Magyar Optikai Művek impjegatu bil-kunduzzjoni li jilgħab ukoll mat-tim tal-fabbrika fil-kampjonat tal-kumpanija. Dan it-tim kien jinkludi wkoll lil Gusztáv Sebes li aktar tard mexxa lit-tim nazzjonali Ungeriż fl-era tad-deheb.

Fl-1928, numru ta' timijiet offrewlu li jingħaqad magħhom wara li kien impressjona f'turnew li sar fil-Milied mill-federazzjoni taż-żgħażagħ. Bejn Oradea u Ferencváros, hu għażel lil dawn tal-aħħar u magħhom lagħab għal iktar minn deċennju sal-1939, u sena oħra bejn l-1942 u l-1943. B'kollox lagħab 324 logħba fil-kampjonat Ungeriż u skorja 270 gowl. Mal-Fradi rebaħ erba' kampjonati u kien l-aqwa skorer f'wieħed minnhom b'27 gowl. Fost il-gowls jibqgħu mfakkra l-erbgħa li skorja kontra Bologna, ċampjins attwali tal-Italja, fis-semifinali tat-Tazza Mitropa tal-1939: minn taħt 3–1 wara l-ewwel leg, quddiem il-benjamini Ungeriżi, Toldi skorja għal erba' darbiet biex irribalta l-konfront għal rebħa bi skor aggregat ta' 5–4.

Mat-tim nazzjonal lagħab 46 logħba u skorja 25 gowl. L-ewwel logħba u l-ewwel gowl waslu fl-14 ta' April 1929 kontra l-Iżvizzera. Toldi fforma parti mill-iskwadra Ungeriża li ħadet sehem fit-Tazza tad-Dinja tal-1934 u l-1938, bl-aħħar edizzjoni tasal sal-finali li tilfu kontra l-Italja 4–2. F'dawn iż-żewġ parteċipazzjonijiet skorja tliet gowls, tnejn kontra l-Eġittu fl-1934 u wieħed kontra l-Indji Orjentali Netherlandiżi fl-1938. Man-nazzjonal hu rnexxielu jirbaħ it-Tazza Internazzjonali tal-1936–38, li kienet tinkludi t-tripletta kontra l-Awstrija tas-27 ta' Settembru 1936. F'din il-kompetizzjoni hu jibqa' fost l-aqwa skorers b'għaxar gowls.

 Mewt u legat 

Fl-1973 twaqqaf unur f'ismu fil-klabb ta' Ferencváros li sal-2001 kien jingħata lill-aqwa plejer tal-istaġun tat-tim.

Hu miet fis-16 ta' Awwissu 1985 f'Budapest u jinsab midfun fiċ-ċimiterju ta' Farkasrét. Tifkira tiegħu tinsab f'kamra dedikata għalih fil-kwartieri ġenerali preċedenti tal-klabb.

 Unuri 

Ferencváros
 Nemzeti Bajnokság I: 1927–28, 1931–32, 1933–34, 1937–38
 Magyar Kupa: 1927–28, 1932–33, 1934–35, 1942–43
 Tazza Mitropa: 1937

Ungerija
 Tazza Internazzjonali: 1936–38

Individwali
 L-aqwa skorer tal-kampjonat Ungeriż: 1933–34

 Referenzi 

 Ħoloq esterni 


Kategorija:Twieldu fl-1909
Kategorija:Mietu fl-1985
Kategorija:Futbolers Ungeriżi